รัฐบาลไทย-ข่าวทำเนียบรัฐบาล-”เฉลิมชัย” สั่งกรมประมงเร่งแก้ไขปัญหาความเดือดร้อนของชาวประมงทุกกลุ่ม “สมาคมประมงฯ” พอใจรัฐมนตรีเกษตรฯ ทำงานไวตอบโจทย์ทุกประเด็นปัญหา
วันศุกร์ที่ 13 พฤษภาคม 2565
”เฉลิมชัย” สั่งกรมประมงเร่งแก้ไขปัญหาความเดือดร้อนของชาวประมงทุกกลุ่ม “สมาคมประมงฯ” พอใจรัฐมนตรีเกษตรฯ ทํางานไวตอบโจทย์ทุกประเด็นปัญหา
”เฉลิมชัย” สั่งกรมประมงเร่งแก้ไขปัญหาความเดือดร้อนของชาวประมงทุกกลุ่ม “สมาคมประมงฯ” พอใจรัฐมนตรีเกษตรฯ ทํางานไวตอบโจทย์ทุกประเด็นปัญหา พร้อมประกาศสนับสนุนร่าง พรบ.สภาการประมงฯ และร่าง พรบ.กองทุนพัฒนาการประมง
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะประธานคณะกรรมการฟื้นฟูและพัฒนาศักยภาพการประมงไทยเปิดเผยวันนี้ภายหลังการประชุมร่วมระหว่าง ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กับนายมงคล สุขเจริญคณา นายกสมาคมการประมงแห่งประเทศไทยและคณะกรรมการบริหารสมาคมการประมงแห่งประเทศไทย (ชุดใหม่) อาทิ นายประเสริฐ แตกช่อ รองประธานกรรมการฯ อาวุโส นายบุญชู แพใหญ่ รองประธานกรรมการฯ ภาคใต้ฝั่งอันดามัน นายไตรฤกษ์ มือสันทัด รองประธานกรรมการฯ ภาคใต้ตอนบน ดร.สุรเดช นิลอุบล รองประธานกรรมการฯ ภาคใต้ตอนล่าง นายพิชัย แซ่ซิ้ม รองประธานกรรมการฯ ภาคกลาง และนายสฤษฎ์พัฒน์ ภมรวิสิฐ รองประธานกรรมการฯ ฝ่ายต่างประเทศ พร้อมด้วย นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ นายสมเกียรติ กอไพศาล ประธานคณะทํางานรัฐมนตรีว่าการกระทรวงเกษตรและสหกรณ์ นายเฉลิมชัย สุวรรณรักษ์ อธิบดีกรมประมง นายบัญชา สุขแก้ว รองอธิบดีกรมประมง ณ กระทรวงเกษตรและสหกรณ์
ทั้งนี้ สมาคมการประมงแห่งประเทศไทย เสนอประเด็นความเดือดร้อนจากผลกระทบสงครามรัสเซีย-ยูเครน และการแพร่ระบาดของโควิด19 รวมทั้งกฎหมายกฎระเบียบของ พรก.การประมง เช่น 1. ปัญหาต้นทุนการทําประมงที่สูงขึ้นจากราคาน้ํามันและต้นทุนอื่นๆในขณะที่เศรษฐกิจชะลอตัวมีผลต่อราคาสินค้าประมง 2. ขอให้รัฐบาลเร่งรัดโครงการนําเรือออกนอกระบบ 3. ปัญหาขาดแคลนแรงงานประมงโดยขอให้ใช้อํานาจตามมาตรา 83 แห่งพระราชกําหนดการประมง ปีละ 2 ครั้งๆ ละ 3 เดือน 4. เสนอให้เร่งรัดการออกใบอนุญาตทําการประมงพื้นบ้าน เพื่อให้ผู้ประกอบการเรือประมงพื้นบ้านได้รับสิทธิที่ควรได้รับ 5. ขอให้แก้ไขร่างกฎกระทรวงการขออนุญาตและอนุญาตทําการประมงพาณิชย์ (ฉบับที่ ....) พ.ศ....ตามที่สมาคม ฯ เสนอรวมทั้งพรก.ประมงที่ขัดต่อหลักกฎหมายสากล 6. ไม่เห็นด้วยกับโครงการเพิ่มศักยภาพการตรวจสอบและเฝ้าระวังการทําการประมงผิดกฎหมาย ณ ท่าเทียบเรือประมงของหน่วยงานอื่น (ไม่ใช่กรมประมง) ที่จะมีการบังคับให้ติดกล้องวงจรปิดตามแพปลาเอกชน และต้องรับภาระค่าไฟฟ้าเพิ่มขึ้น 7. เรื่องการออกข่าวในสื่อสาธารณะต่าง ๆ กรณี บก.ปคม. เปิดยุทธการ "เรือมนุษย์" เพื่อกวาดล้างจับกุมผู้ต้องหาขบวนการค้ามนุษย์บังคับใช้แรงงานบนเรือประมงซึ่งได้ส่งผลกระทบต่อภาพลักษณ์ของประเทศไทย 8. กรณีเรือประมง 5 ลํา ที่สงขลาและ SEABOOK ปลอม ในพื้นที่ชลบุรี 9. การผลักดันและสนับสนุนการทําปะการังเทียม 10. ขอให้มีการแต่งตั้งคณะกรรมการเพื่อพิจารณาค่า MSY ชุดใหม่ 11. ขอให้เร่งรัดการออกใบอนุญาตทําการประมงนอกน่านน้ําที่ต้องใช้เวลานานกว่า 2 เดือนซึ่งความล่าช้าจากหน่วยงานอื่น (ไม่ใช่กรมประมง) ทําให้ต้นทุนเพิ่มขึ้นจากความล่าช้า และ 12. สนับสนุนร่าง พรบ.สภาการประมงแห่งประเทศไทยและร่าง พรบ.กองทุนพัฒนาการประมงโดยจะร่วมผลักดันกับกระทรวงเกษตรฯ และพรรคประชาธิปัตย์ซึ่งได้จัดทําร่างกฤหมายดังกล่าวร่วมกับร่างกฎหมายของสมาคมฯ
ทางด้าน ดร.เฉลิมชัย ศรีอ่อน รัฐมนตรีว่าการกระทรวงเกษตรฯ ยืนยันว่าจะติดตามดูแลทุกประเด็นข้อเสนอเพื่อแก้ไขปัญหาความเดือดร้อนของพี่น้องชาวประมงทุกกลุ่ม ส่วนเรื่องกฎหมายและการบังคับใช้กฎหมาย พรก.ประมงอยู่ในความรับผิดชอบของคณะกรรมการนโยบายประมงแห่งชาติแต่ตนก็ยินดีช่วยประสานในกรณีเกิดปัญหา
นอกจากนี้ รัฐมนตรีว่าการกระทรวงเกษตรฯ ได้มอบหมายกรมประมงเร่งรัดดําเนินการในประเด็นที่เกี่ยวข้อง รวมทั้งสั่งการให้ตั้งคณะทํางานเพื่อพิจารณาประเด็นการปรับปรุงแก้ไขกฎหมายกฎระเบียบต่างๆ ให้เป็นธรรมเหมาะสมต่อไปโดยเฉพาะเรื่องเร่งด่วนกรณีปัญหาแรงงานตามมาตรา 83 จะประสานกับรัฐมนตรีว่าการกระทรวงแรงงานให้แล้วเสร็จภายในเดือนพฤษภาคมนี้
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะประธานคณะกรรมการฟื้นฟูและพัฒนาศักยภาพการประมงไทยกล่าวว่า กระทรวงเกษตรและสหกรณ์ร่วมทํางานแบบมีส่วนร่วมอย่างใกล้ชิดกับชาวประมงทุกกลุ่มทั้งประมงนอกน่านน้ํา ประมงพาณิชย์ ประมงพื้นบ้านและประมงเพาะเลี้ยงรวมทั้งอุตสาหกรรมประมงทั้งระบบภายใต้คณะกรรมการฟื้นฟูและพัฒนาศักยภาพการประมงไทยและกรมประมง ทั้งนี้ ยังได้จัดตั้งองค์กรชุมชนประมงท้องถิ่นกว่า 2,600 องค์กรใน 50 จังหวัดพร้อมสนับสนุนงบประมาณในการพัฒนาอาชีพและศักยภาพองค์กรละ 1 แสนบาทปีละ 200 องค์กรในการพัฒนาอาชีพและเสริมสร้างศักยภาพของประมงพื้นบ้านและท้องถิ่น โดยล่าสุดรัฐมนตรีว่าการกระทรวงเกษตรฯ ได้ประชุมและกําหนดเป้าหมายการฟื้นฟูการเพาะเลี้ยงกุ้งปีละ 4 แสนตัน กับร่วมกับเครือข่ายสมาคมเกษตรกรผู้เลี้ยงกุ้งและสมาคมอุตสาหกรรมอาหารทะเลตลอดห่วงโซ่การผลิต สําหรับในส่วนประมงพาณิชย์และประมงนอกน่านน้ําถือว่าเป็นฐานเศรษฐกิจการประมงที่สําคัญและได้รับผลกระทบจากมาตรการ IUU วิกฤติโควิด19 และสงครามรัสเซีย-ยูเครน จึงจําเป็นอย่างยิ่งที่เราจะเพิ่มความร่วมมือกันฝ่าฟันปัญหาอุปสรรคต่างๆ ไปด้วยกันตามนโยบายของรัฐมนตรีว่าการกระทรวงเกษตรและสหกรณ์
นอกจากนี้ นายกสมาคมการประมงฯ ได้แสดงความขอบคุณและพอใจต่อการหารือครั้งนี้ที่รัฐมนตรีว่าการกระทรวงเกษตรฯ ที่ใส่ใจดูแลชาวประมงด้วยดีมาตลอดและตอบทุกประเด็นขอเสนออย่างจริงใจตรงไปตรงมาโดยทางสมาคมจะเร่งเสนอรายชื่อคณะทํางานมาให้โดยเร็ว.